Moet-lees: Juffrou se hartroerende brief aan outistiese seun | Maroela Media
Moet-lees: Juffrou se hartroerende brief aan outistiese seun
Ben Twist (Foto: Twitter)
'n Brief wat 'n onderwyseres, van die Lansbury Bridge School & Sportkollege in die Verenigde Koninkryk, aan 'n 11-jarige outistiese seun geskryf het nadat hy nie te waffers in die skool SAT-eksamens gevaar het nie, het die harte van duisende mense op sosiale media aangeraak.
Ruth Clarkson, die onderwyseres, werk al etlike jare by dié skool vir kinders met leerprobleme. Sy het aan Distractify vertel Ben Twist se 'positiewe houding' het haar genoop om die brief te skryf, ná sy groot teleurstelling omdat hy nie na verwagting presteer het in die toetse nie.
Die brief is wyd op sosiale media versprei, nadat Ben se ma, Gail, dit op haar Twitter-rekening gelaai het.
Clarkson het in die brief geskryf Ben moet moed hou, omdat die SAT-eksamens nie 'n maatstaf vir al sy vaardighede is nie.
"Ek skryf aan jou om jou geluk te wens met jou positiewe houding en sukses om jou SAT-eksamens te voltooi. Jy het wonderlik gevorder," skryf sy.
"'n Baie belangrike stukkie inligting wat ek wil hê jy moet verstaan, is dat die toetse slegs 'n klein deel van jou en jou vaardighede toets. Die vaardighede is belangrik, maar jy het baie ander talente wat Lansbury Bridge raaksien en op ander maniere meet.
"Die talente sluit in jou kunstalent, jou vermoë om in 'n span te werk, jou onafhanklikheid, jou vriendelikheid, jou vermoë om jou eie opinie te lug, jou sporttalent, jou vermoë om vriende te maak en te behou, jou musikale talent en vele meer."
Die brief is intussen meer as 5 000 keer op Twitter gedeel en meer as 9 500 mense het daarvan gehou.
Die brief wat die onderwyseres geskryf het (Foto: Twitter)
[Foto's] Prins George word 3 jaar oud
Sommige beroepe soos onderwyser, polisie beampte en verpleegster, net om 'n paar te noem kies JOU. Party is gebore om dit te doen, vir hulle gaan dit nie oor die salaris of die mamma met die blink motor nie, en ek het die grootste respek daarvoor. Ongelukkig sny die swaard twee kante toe, en dan kry jy die ander klomp…… As 'n kind nie presteer nie, word hy/sy eenkant toe geskuif, verpleegsters met 'n houding om diens te lewer want eintlik doen hulle jou mos 'n guns. Polisie beamptes wat hulle mag misbruik. Sies vir julle, julle geliefdes gaan ook… Lees meer »
Wens die hoofstroomskole wil ook n bietjie wakker skrik en besef akademie is nie alles nie?
Ruby, jinne ek weet wat jy moes deurmaak agv Juffrou M. Ek het so Afrikaanse juffrou gehad. 'n regte heks! Raai wat; vandag is ek 'n taalkundige, so vat so juffrou W!
Dis mos nou hoe mens ń kind motiveer!
Ek hou sommer baie van die "normale" onnies wat nie net altyd soek vir probleme nie. Hierdie kind word opgebou en agv hierdie onnie sal hy tien teen een nog harder uit sy eie wil, wil werk en nog ver kom in die lewe. Ek glo hy het sy bes gelewer. :)
Party mense is onderwysers, ander is opvoeders. Party mense is verpleegsters, ander is "care givers" (ek soek nog 'n Afrikaanse woord wat hierdie kan beskryf). Party mense het kinders, ander mense is ouers. Party mense is polisiemanne, ander mense is beskermers van reg en geregtigheid.